bluuebunny/crossref_metadata_2025 huggingface dataset:
Συγκριτική μελέτη της έκφρασης της κερατίνης 8 και της γλυκοζυλιωμένης ομάδας της Η στο μυομήτριο και στα λειομυώματα του
Authors: Ψαθάς Παναγιώτης
Published: September 2021

Στην εργασία αυτή μελετήθηκαν ανοσοϊστοχημικώς 50 περιπτώσεις λειομυωμάτων με το παρακείμενο μυομήτριό τους και 5 περιπτώσεις λειομυοσαρκωμάτων με το παρακείμενο μυομήτριό τους για να ανιχνευθεί σ΄αυτά η κατανομή της κερατίνης 8 και του επιτοπίου Η που περιέχεται στο μόριο της κερατίνης 8 και περιλαμβάνει και το μοναδικό σάκχαρο της κερατίνης 8 που είναι η Ο-Ν ακετυλογλυκoζαμίνη. Η μελέτη του υλικού έδωσε τα ακόλουθα αποτελέσματα: Η κερατίνη 8 δεν εντοπίστηκε σε καμία περίπτωση λειομυώματος, λειομυοσαρκώματος ή μυομητρίου. Το επιτόπιο Η παρουσίασε έντονη έκφραση στο 46% και μέτρια έκφραση στο 54% των περιπτώσεων των λειομυωμάτων. Το επιτόπιο Η παρουσίασε έντονη έκφραση στο 40% και μέτρια έκφραση στο 60% των περιπτώσεων των λειομυοσαρκωμάτων. Το επιτόπιο Η δεν παρουσίασε διαφορά στην έκφρασή του ανάμεσα στα λειομυώματα και στο παρακείμενο μυομήτριό τους και στα λειομυοσαρκώματα και στο παρακείμενο μυομήτριό τους. Το επιτόπιο Η στις λείες μυϊκές ίνες του φυσιολογικού μυομητρίου και στις λείες μυϊκές ίνες των λειομυωμάτων βρίσκεται σε τέσσερα πολυπεπτίδια με μοριακά βάρη 100.000, 61.000, 59.000 και 54.000 που παράγονται όλα και από τα φυσιολογικά και από τα καλοήθη νεοπλασματικά λεία μυϊκά κύτταρα, όπως αποδείχθηκε με τη μέθοδο των ανοσοαποτυπωμάτων (immunoblotting).Η κερατίνη 8 δεν βρέθηκε στις λείες μυϊκές ίνες είτε του μυομητρίου ή των λειομυωμάτων όπως αποδείχθηκε με τη μέθοδο των ανοσοαποτυπωμάτων (immunoblotting). Τελικά συμπεραίνεται, ότι η κερατίνη 8 χωρίς να βρίσκεται στα λεία μυϊκά κύτταρα του μυομητρίου, των λειομυωμάτων και των λειομυοσαρκωμάτων μοιράζεται το επιτόπιό της Η που περιέχει και το μοναδικό σάκχαρό της, που είναι η Ο-Ν ακετυλογλυκοζαμίνη με τέσσερα άλλα άσχετα πολυπεπτίδια που παράγονται από τα φυσιολογικά και τα νεοπλασματικά λεία μυϊκά κύτταρα. Αυτό αφ΄ ενός πρέπει να λαμβάνεται υπ΄ όψη στις ανοσοϊστοχημικές μεθόδους, όταν χρησιμοποιούνται αντισώματα εναντίον της κερατίνης 8 γιατί μπορεί να υπάρξει διασταυρούμενη αντίδραση και να παρατηρηθούν ψευδώς θετικά αποτελέσματα με κίνδυνο ένα άτυπο λειομύωμα, ένα αδιαφοροποίητο λειομυοσάρκωμα και ένα αδιαφοροποίητο μεταστατικό λειομυοσάρκωμα να εκληφθούν σαν καρκινώματα. Αφετέρου συμβάλλει περισσότερο στην κατανόηση της γλυκοζυλίωσης με Ο-Ν-Ακετυλογλυκοζαμίνη στην βιολογία του μυομητρίου και των νεοπλασμάτων του. Μελλοντική περαιτέρω ταυτοποίηση των πεπτιδίων που φέρουν το επιτόπιο Η θα συμβάλλει στην ανίχνευση των οδών που εμπλέκονται τα τέσσερα αυτά πολυπεπτίδια ρίχνοντας περισσότερο φως στις οδούς της γλυκοζυλίωσης με Ο-Ν-Ακετυλογλυκοζαμίνη αναφορικά με την βιολογία του μυομητρίου και των λειομυωμάτων και λειομυοσαρκωμάτων του.
Exporting the European Convention on Human Rights
Authors: Δεύτου Μαρία-Λουΐζα
Published: September 2021

Στο πλαίσιο του γενικότερου πλουραλισμού των δικαιοδοτικών μηχανισμών στο πλαίσιο του διεθνούς δικαίου των δικαιωμάτων του ανθρώπου, η Ευρωπαϊκή Σύμβαση των Δικαιωμάτων του Ανθρώπου (ΕΣΔΑ) αποτελεί διαχρονικά τον φάρο της προστασίας των ανθρωπίνων δικαιωμάτων παγκοσμίως. Ως μια οριζόντια μελέτη των σχετικών περιφερειακών και παγκόσμιων συστημάτων, η παρούσα διατριβή επιδιώκει να μελετήσει την εξαγωγή της ΕΣΔΑ και της νομολογίας του δικαστηρίου του Ευρωπαϊκού Δικαστηρίου των Δικαιωμάτων του Ανθρώπου(ΕΔΔΑ) σε άλλες έννομες τάξεις. Το Μέρος Ι εξετάζει την επιρροή της ΕΣΔΑ στην έννομη τάξη της ΕΕ και, ως εκ τούτου, εξετάζει την επίδραση τόσο του κειμένου της ΕΣΔΑ όσο και της νομολογίας του ΕΔΔΑ σε αυτή του Δικαστηρίου της Ευρωπαϊκής Ένωσης(ΔΕΕ). Μετά την υιοθέτηση της Συνθήκης της Λισαβόνας, η ακαδημαϊκή και θεσμική συζήτηση σχετικά με τη φιλόδοξη προοπτική της ένταξης της ΕΕ στην ΕΣΔΑ διαμόρφωσε την πρόσφατη νομολογία και των δύο μηχανισμών. Η μελέτη της σχέσης των δύο συστημάτων κινείται σε δύο άξονες: αρχικά, το Κεφάλαιο Α αναδεικνύει την άμεση εφαρμογή του ΕΣΔΑ από το ΔΕΕ. Ακολούθως, το Κεφάλαιο Β διερευνά τις αποφάσεις του ΔΕΕ,στις οποίες δίνεται προτεραιότητα στα ανθρώπινα δικαιώματα σε σχέση με τους κανόνες της ΕΕ και τις περιπτώσεις κατά τις οποίες το ΔΕΕ αντιμετώπισε την ΕΣΔΑ ως μηχανισμό περιορισμού της νομοθεσίας της ΕΕ. Στο Μέρος ΙΙ, η έρευνα στοχεύει στο να διακριβώσει την μορφή που έχει λάβει η κανονιστική και νομολογιακή επιρροή της ΕΣΔΑ στην διεθνή έννομη τάξη μελετώντας περιφερειακά και παγκόσμια συστήματα ανθρώπινων δικαιωμάτων. Το Κεφάλαιο Α εστιάζει στην άμεση εφαρμογή των κανόνων της ΕΣΔΑ ή της νομολογίας του ΕΔΔΑ από το Διαμερικανικό Δικαστήριο των Δικαιωμάτων του Ανθρώπου(ΔΑΔΔΑ) και στις τυχόν συγκλίσεις ή αποκλίσεις που παρατηρούνται. Ειδικότερα, ερευνάται, σε πρώτη φάση, η άμεση υιοθέτηση προτύπων και νομολογιακών τάσεων του ΕΔΔΑ από το ΔΑΔΔΑ. Έπειτα, η έρευνα εντοπίζει τα νομικά πεδία στα οποία το τελευταίο έχει επιτύχει να επεκτείνει την προστασία που προσφέρει αντίστοιχα το ΕΔΔΑ. Ακολούθως, το Κεφάλαιο Β είναι αφιερωμένο στην λανθάνουσα αλληλεπίδραση μεταξύ του ΕΔΔΑ και της Επιτροπής του Διεθνούς Συμφώνου για τα Ατομικά και Πολιτικά Δικαιώματα. Συμπερασματικά, η παρούσα διατριβή πραγματεύεται το εάν,πως και με ποιες νομικές συνέπειες οι επιταγές της ΕΣΔΑ επηρεάζουν άλλες, περιφερειακές και παγκόσμιες έννομες τάξεις καθώς και την εν γένει μεθοδολογία του δικαστικού διαλόγου μεταξύ των δικαιοδοτικών μηχανισμών αυτών. Hμελέτη αυτή αντλεί χρήσιμα συμπεράσματα από τον τρόπο με τον οποίον πραγματοποιείται τελικά ο δικαστικός διάλογος μεταξύ των μηχανισμών προστασίας προκειμένου να καταλήξει στο τι σηματοδοτεί αυτός για την εν γένει εφαρμογή του διεθνούς δικαίου ανθρωπίνων δικαιωμάτων.
Οικοδομώντας πράσινα ανώτατα εκπαιδευτικά ιδρύματα στην Ελλάδα
Authors: Σίσκου Πασχαλίνα
Published: September 2021

Η συγκεκριμένη διδακτορική διατριβή σχετίζεται με την ενσωμάτωση της έννοιας «αειφόρος ανάπτυξη» στον χώρο της τριτοβάθμιας εκπαίδευσης και, συγκεκριμένα, στο Δημοκρίτειο Πανεπιστήμιο Θράκης. Αρχικά, γίνεται η ανάλυση του τρόπου με τον οποίο θα μπορούσαν τα Πανεπιστήμια να υλοποιήσουν πρακτικές που ευνοούν την προστασία του περιβάλλοντος. Επίσης, επιχειρείται μία ανασκόπηση των όσων έχουν γίνει στον τομέα αυτό, των ανώτατων εκπαιδευτικών ιδρυμάτων, σε άλλα κράτη, προκειμένου να γίνει μία σύγκριση με τα ελληνικά Πανεπιστήμια και να διαπιστωθεί ο βαθμός εφαρμογής «πράσινων» πρακτικών από αυτά, είτε μέσω της εκπαίδευσης και έρευνας είτε, μέσω της υλοποίησης φιλικών προς το περιβάλλον δράσεων, ακόμη και της εγγραφής σε κάποιο πιστοποιημένο Σύστημα Περιβαλλοντικής Διαχείρισης. Στην πορεία, εξετάζονται οι προσπάθειες που έχουν γίνει, πιο συγκεκριμένα, στο Δημοκρίτειο Πανεπιστήμιο Θράκης σχετικά με την προστασία του περιβάλλοντος, ενώ μέσω της διαδικασίας της ποιοτικής έρευνας με τη χρήση ημιδομημένης συνέντευξης σε διδακτικό και μη διδακτικό προσωπικό του Πανεπιστημίου, επιχειρείται η εξακρίβωση του βαθμού υλοποίησης περιβαλλοντικών πολιτικών από την αρχή της πορείας του Πανεπιστημίου και η διερεύνηση των απόψεων των ερωτώμενων σχετικά με το συγκεκριμένο ζήτημα. Στόχος της διατριβής δεν αποτελεί απλώς και μόνο ο εντοπισμός και η καταγραφή των όσων έχουν γίνει μέχρι τώρα, αλλά η επισήμανση των εμποδίων που δυσχεραίνουν την περαιτέρω υιοθέτηση «πράσινων» πολιτικών και η αναζήτηση λύσεων και βέλτιστων πρακτικών που θα οδηγήσουν στην αναβάθμιση του Πανεπιστημίου στο πεδίο αυτό και στην ουσιαστική συνεισφορά του στο ζήτημα της «αειφόρου ανάπτυξης».
Εκτίμηση και καταγραφή διαταραχών ακοής σε μουσικούς
Authors: Βαρδονικολάκη Αικατερίνη
Published: September 2021

Σκοπός της συγκεκριμένης μελέτης είναι να διερευνηθεί ο βαθμός ενημέρωσης των επαγγελματιών της μουσικής σχετικά με θέματα ακοής, να καταγραφεί η συμπτωματολογία και οι δυσκολίες που συναντούν στο επάγγελμά τους και να αξιολογηθεί η κατάσταση της ακοής τους τόσο με τις γνωστές ακοολογικές δοκιμασίες, όσο και με πληθώρα άλλων που περιγράφονται στη βιβλιογραφία σε κλινικό και ερευνητικό επίπεδο, ώστε να σχηματιστεί ένα λεπτομερέστατο ακοολογικό προφίλ των επαγγελματιών. Αρκετοί από τους επαγγελματίες παραπονούνται ότι δυσκολεύονται στην εργασία τους εξαιτίας της ακοής τους, παρόλο που αυτό δεν διαπιστώνεται με την κλασική ακοομετρία. Δεν υπάρχει μέχρι στιγμής σαφής τρόπος διάγνωσης της λειτουργικής επίπτωσης των διαταραχών ακοής σε επαγγελματίες μουσικούς. Από το παραπάνω προκύπτει η ανάγκη για τη δημιουργία αλληλουχίας και αξιολόγησης ακοολογικών δοκιμασιών, καθώς και η ποσοτικοποίηση της δυσκολίας που αντιμετωπίζουν στην απόδοση στην εργασία τους και την καθημερινότητά τους. Στο σημείο αυτό κρίνεται απαραίτητη η δημιουργία ενός ειδικού, αξιόπιστου και εγκύρου εργαλείου, ενός ερωτηματολογίου, ειδικού για τη συγκεκριμένη ομάδα. Απ’ όσο γνωρίζουμε δεν υπάρχει αντίστοιχο ερωτηματολόγιο καταγεγραμμένο στη βιβλιογραφία παγκοσμίως.Πρόκειται για την πρώτη εκτεταμένη μελέτη η οποία έχει διεξαχθεί στην Ελλάδα, και αποτελεί μια λεπτομερή καταγραφή τόσο των ποιοτικών όσο και ποσοτικών παραμέτρων που σχετίζονται με την ακοή των επαγγελματιών της μουσικής.
Ανίχνευση προσεγγίσεων του μαθήματος της μουσικής αγωγής στην πρωτοβάθμια εκπαίδευση
Authors: Γεωργοπούλου Αρσινόη
Published: September 2021

Η διδασκαλία της Μουσικής Αγωγής, όπως άλλωστε και οποιουδήποτε γνωστικού αντικειμένου, αποτελεί πρόκληση για τον/την εκπαιδευτικό καθώς οι απαιτήσεις της εκπαιδευτικής διαδικασίας είναι πολλές και ποικίλες. Το γεγονός αυτό φαίνεται ότι αναδεικνύει διάφορα ζητήματα τα οποία μπορούν, όχι μόνο να παρεμποδίσουν τον/την εκπαιδευτικό στο να διεξάγει ομαλά την εκπαιδευτική διαδικασία, αλλά και τους ίδιους τους μαθητές, τόσο σε ό,τι αφορά την κατανόηση του διδακτικού αντικειμένου όσο και στην επαφή τους με την μουσική γενικότερα. Σκοπός της παρούσας διδακτορικής διατριβής είναι να ανιχνεύσει τα ζητήματα αυτά και ταυτόχρονα να αναζητήσει τους τρόπους με τους οποίους διδάσκεται το μάθημα της Μουσικής Αγωγής αλλά και τον βαθμό εφαρμογής τους στην σύγχρονη σχολική πραγματικότητα και συγκεκριμένα στα σχολεία Πρωτοβάθμιας εκπαίδευσης της Περιφέρειας της Δυτικής Ελλάδας. Για την διεξαγωγή της έρευνας πραγματοποιήσαμε ποσοτική προσέγγιση μέσω ηλεκτρονικού ερωτηματολογίου, το οποίο απάντησαν 73 εκπαιδευτικοί Μουσικής και στη συνέχεια Περιγραφική και Επαγωγική στατιστική ανάλυση με το πρόγραμμα SPSS. Τα αποτελέσματα της έρευνάς μας ανέδειξαν προβληματικές περιοχές, τόσο στην υλικοτεχνική υποδομή και τα μέσα που έχουν στην διάθεσή τους ή που κάνουν χρήση οι εκπαιδευτικοί, όσο και στις εκτιμήσεις τους λόγω εσωτερικής διαφοροποίησης του κλάδου, με παράλληλη την ανάγκη τους για επιμορφωτικές διαδικασίες και αναδιάρθρωση των σχολικών εγχειριδίων.
Μελέτη της δράσης φωσφολιπασών D κατά την απόκριση του φυτού Gossypium hirsutum σε περιβαλλοντικές καταπονήσεις
Authors: Μπουρτσάλα Αγγελική
Published: September 2021

Οι φωσφολιπάσες D (PLD, E.C. 3.1.4.4) είναι υδρολυτικά ένζυμα που δρουν σε φωσφολιπίδια των μεμβρανών και απαντώνται σε όλους τους οργανισμούς. Οι φυτικές PLD εμφανίζουν τη μεγαλύτερη ποικιλία ισομορφών, που κατατάσσονται σε έξι τάξεις (α-ζ). Από αυτές, οι α και δ είναι οι πιο διαδεδομένες. Η δράση των PLD στα φυτά συνδέεται με αποκρίσεις σε περιβαλλοντικές καταπονήσεις μέσω του παραγόμενου φωσφατιδικού οξέος (PtdOH), που δρα ως ενδοκυτταρικό σήμα. Στην περίπτωση παρουσίας πρωτοταγούς αλκοόλης, αναστέλλεται μερικώς η υδρολυτική δράση των PLDκαι καταλύεται η χαρακτηριστική για το ένζυμο αντίδραση μεταφωσφατιδυλίωσης. Στο καλλιεργούμενο βαμβάκι (Gossypium hirsutum) εντοπίστηκε για πρώτη φορά δραστικότητα PLDστο κλάσμα των μικροσωμάτων. Μετά από μηχανικό τραυματισμό -που προσομοιάζει με βλάβη στον ιστό προερχόμενη είτε από βιοτικούς είτε από αβιοτικούς παράγοντες- παρατηρήθηκε άμεση αύξηση της δραστικότητας της ισομορφής α της PLD στα φύλλα, τοπικά και συστημικά. Ο προσδιορισμός των ενδογενών επιπέδων PtdOH αποκάλυψε ανάλογη, ραγδαία αύξηση της συγκέντρωσης του λιπιδίου τοπικά, ενώ διπλασιασμός των επιπέδων του παρατηρήθηκε ως ύστερη, τόσο τοπική όσο και συστημική, απόκριση στον τραυματισμό. Επιπλέον, βρέθηκε πως η φωσφατιδυλοαιθανολαμίνη είναι το προτιμώμενο υπόστρωμα της PLDα και, επίσης, καταναλώνεται σε προτεραιότητα κατά τα πρώτα στάδια μετά τον τραυματισμό. Μετά από 30 min, όμως, βρέθηκε μετατόπιση της προτίμησης προς τη φωσφατιδυλοχολίνη, πιθανώς λόγω της δράσης άλλων ισομορφών και, κυρίως, της δ. Έλεγχος των επιπέδων RNA των ισομορφών PLDα και δ έδειξε πως τοπικά η έκφραση και των δύο ισομορφών επάγεται 30 min μετά τον τραυματισμό, ενώ συστημικά επάγεται η έκφραση μόνο της δ. Αυτό υποδεικνύει πως η PLDδ είναι κυρίως υπεύθυνη για τη συστημική απόκριση στον τραυματισμό, όπως επιβεβαιώνεται και από in vitro έλεγχο της δραστικότητάς της. Τέλος, πειράματα έκφρασης έδειξαν πως η λιποξυγενάση, η οξειδάση του NADPH και η συνθάση της κυτταρίνης επάγονται, επίσης, από τον τραυματισμό. Η in vivo επίδραση 1-βουτανόλης, που αναστέλλει την παραγωγή PtdOH, ανέστειλε και την επαγωγή των τριών γονιδίων, υποδεικνύοντας ότι αυτά είναι πιθανώς καθοδικοί στόχοι της δράσης της PLD κατά την καταπόνηση του φυτού.
HIV και ήπαρ
Authors: Ανδρουτσάκος Θεόδωρος
Published: September 2021

Η διάδοση, τα τελευταία χρόνια, της αντιρετροϊκής αγωγής για τη θεραπεία ασθενών με HIV λοίμωξη, συνετέλεσε ώστε οι ασθενείς αυτοί να έχουν προσδόκιμο επιβίωσης ανάλογο του γενικού πληθυσμού και μετέτρεψε τη λοίμωξη αυτή από θανατηφόρο σε χρόνια νόσο. Η παράταση της επιβίωσης των οροθετικών ασθενών έχει ως συνέπεια την διαφοροποίηση των νοσημάτων που αυτοί εμφανίζουν, με συνέπεια να καταλήγουν συχνότερα λόγω επιπλοκών από το καρδιαγγειακό σύστημα ή το ήπαρ παρά λόγω ευκαιριακών λοιμώξεων. Ιδιαίτερα όσον αφορά το ήπαρ, νοσήματα όπως οι χρόνιες ηπατίτιδες B και C, οδηγούν ταχύτερα σε ηπατική κίρρωση σε σχέση με το γενικό πληθυσμό, ενώ αυξάνει σταθερά ο επιπολασμός της μη αλκοολικής και αλκοολικής λιπώδους νόσου του ήπατος. Η καλύτερη μέθοδος για την εκτίμηση της ηπατικής βλάβης είναι η βιοψία ήπατος, η οποία όμως είναι μια επεμβατική διαδικασία, χρήζει νοσηλείας και μπορεί να συνοδεύεται από επιπλοκές. Για το λόγο αυτό έχουν αναπτυχθεί μη επεμβατικές τεχνικές εκτίμησης της ηπατικής βλάβης, με τη σημαντικότερη από αυτές να είναι η ελαστογραφία ήπατος (TE), η οποία εκτιμά έμμεσα την ηπατική ίνωση, μετρώντας τη σκληρότητα του ήπατος, εμφανίζει ικανοποιητική συσχέτιση με τη βιοψία ήπατος και θεωρείται αξιόπιστη εναλλακτική της. Σχετικά προβλήματα όμως έχει και η ΤΕ όπως είναι το υψηλό κόστος, η απουσία ευρείας διαθεσιμότητά της και η εξάρτησή της από την ικανότητα και την εμπειρία του χειριστή του μηχανήματος. Έτσι, γίνεται προσπάθεια ανάπτυξης διάφορων βιοδεικτών (scores), τα οποία χρησιμοποιούν εργαστηριακές παραμέτρους για την εκτίμηση της ηπατικής ίνωσης. Η εφαρμογή των παραπάνω βιοδεικτών σε ειδικές ομάδες ασθενών, όπως οι ασθενείς με χρονία λοίμωξη από τον ιό της ηπατίτιδας C (HCV), είναι αξιόπιστη και συχνά αντικαθιστά την TE στην καθημέρα πράξη. Αν και η εφαρμογή των παραπάνω δεικτών στο γενικό πληθυσμό και σε ασθενείς με HIV/HCV συλλοίμωξη είναι ευρεία, ελάχιστες μελέτες έχουν γίνει σε ασθενείς με HIV μονολοίμωξη. Στόχος της παρούσης μελέτης ήταν η αναζήτηση των παραγόντων κινδύνου για σημαντική ηπατική ίνωση σε μια κοορτή ασθενών με HIV λοίμωξη, καθώς και των μη επεμβατικών βιοδεικτών, οι οποίοι εκτιμούν καλύτερα την ηπατική ίνωση σε ασθενείς με HIV μονολοίμωξη. Επιπλέον ήταν η εκτίμηση της αποτελεσματικότητας των νέων από του στόματος φαρμάκων έναντι της HCV λοίμωξης σε ασθενείς με HIV/HCV συλλοίμωξη. Στη μελέτη συμπεριλήφθηκαν ασθενείς που παρακολουθούνται στο εξωτερικό ηπατολογικό ιατρείο και στο ιατρείο λοιμώξεων της Κλινικής της Παθολογικής Φυσιολογίας του ΓΝΑ «Λαϊκό». Ως ιδανική (gold standard) μέθοδος εκτίμησης της ηπατικής ίνωσης χρησιμοποιήθηκε η ΤΕ.
Φυσιολογία της άσκησης
Authors: Κατραμπασάς Ιωάννης
Published: September 2021

Ένας αγώνας ποδοσφαίρου προκαλεί ασκησιογενή μυϊκό τραυματισμό αύξηση της φλεγμονής με άμεσες συνέπειες στην σωματική απόδοση. Σκοπός της μελέτης ήταν να διερευνήσει, την φλεγμονώδη απόκριση και τον ρυθμό ανάκτησης της απόδοσης, κατά τη διάρκεια της αποκατάστασης μετά από δύο επαναλαμβανόμενους αγώνες ποδοσφαίρου μέσα στον ίδιο αγωνιστικό μικρόκυκλο. Η μελέτη πραγματοποιήθηκε με διπλά τυφλό (double blind), σχεδιασμό 2 x 3 με τους εθελοντές να συμμετάσχουν διασταυρωμένα (crossover) και στις δύο συνθήκες (πειραματική & ελέγχου), πραγματοποιώντας επαναλαμβανόμενες μετρήσεις στον παράγοντα χρόνο (έξι χρονικές στιγμές). Στη μελέτη συμμετείχαν 20 υγιείς ποδοσφαιριστές ηλικίας 22.51.7 ετών και προπονητικής ηλικίας 10.30.5 ετών οι οποίοι αρχικά εντάχθηκαν με τυχαίο τρόπο στις δύο ομάδες. Αξιολογήθηκαν: στους δείκτες μυϊκού τραυματισμού, στον καθυστερημένο μυϊκό πόνο (DOMS) και στο εύρος κίνησης της άρθρωσης του γόνατος (KJRM), στους δείκτες φλεγμονής τη συγκέντρωση κρεατινικής κινάσης (CK) και τον πληθυσμό των λευκοκυττάρων (WBC). Επίσης, κατά την διάρκεια των αγώνων αξιολογήθηκε η αγωνιστική απόδοση με τη χρήση GPS, η μέση καρδιακή συχνότητα, το ποσοστό της μέγιστης καρδιακής συχνότητας και η συγκέντρωση του γαλακτικού οξέος. Για την αξιολόγηση της επίδρασης των δύο επαναλαμβανόμενων αγώνων στη σωματική απόδοση μέχρι και δύο μέρες μετά αξιολογήθηκε η δύναμη των κάτω άκρων με ισοκινητικό δυναμόμετρο και στους τρεις τύπους μυϊκής σύσπασης. Από τα αποτελέσματα φάνηκε ότι στην πλειονότητα των μεταβλητών (δύναμη, φλεγμονή, DOMS) οι επαναλαμβανόμενοι αγώνες επέδρασαν αθροιστικά στις τιμές τους παρουσιάζοντας υψηλότερες τιμές μετά το δεύτερο παιχνίδι. Παράλληλα βρέθηκε ότι οι καμπτήρες του γόνατος επηρεάστηκαν περισσότερο κατά τις έκκεντρες προσπάθειες σε σχέση με τους εκτείνοντες και αυτό με την σειρά του επηρέασε και την λειτουργική αναλογία που αποδείχθηκε πιο ευαίσθητη από την μειομετρική. Τα παραπάνω έδειξαν ότι ο χρόνος αποκατάστασης μεταξύ των δύο παιχνιδιών δεν ήταν επαρκής για την πλήρη αποκατάσταση της ομοιοστασίας και της λειτουργικότητας των ποδοσφαιριστών. Η συσσωρευμένη κόπωση αυξάνει τον κίνδυνο τραυματισμού και προς αποφυγή αυτού προτείνεται οι στρατηγικές αποκατάστασης να εστιάζουν στην έκκεντρη δύναμη των οπίσθιων μηριαίων με σκοπό την επίτευξη της ιδανικής λειτουργικής αναλογίας και διατήρησης αυτής.
Ανατομικές και λειτουργικές αλλοιώσεις σε παραλλαγές έκφυσης των μεγάλων αγγείων του αορτικού τόξου
Authors: Σαπουρίδης Χαρίτων
Published: September 2021

Στην παρούσα έρευνα μελετήθηκαν 52 αορτικά τόξα από ανθρώπινα πτώματα εκ των οποίων 22 ήταν γυναίκες και 30 ήταν άνδρες. Παραλλαγές στην έκφυση των μεγάλων αγγείων του αορτικού τόξου βρέθηκαν σε 3 ανθρώπινα πτώματα από τα οποία 2 ήταν άνδρες και 1 ήταν γυναικείο. Οι ιστοί τοποθετήθηκαν σε διάλυμα φορμόλης 10% και πραγματοποιούνταν χρώση των ιστών με την ουσία 5φλουορεσκεΐνης, η οποία ειδική για την μελέτη του συμπαθητικού συστήματος. Όλες οι παρατηρήσεις του ερευνητή τοποθετήθηκαν σε ηλεκτρονική τράπεζα πληροφοριών (DATA) για την ασφαλή εξαγωγή παρατηρήσεων και συμπερασμάτων.
Βιωσιμότητα αιολικών πάρκων και βελτίωση της αξιοπιστίας και διαθεσιμότητάς τους μέσω διαδικασιών βελτιωτικής συντήρησης
Authors: Κωνσταντινίδης Εμμανουήλ
Published: September 2021

Σκοπός της διδακτορικής διατριβής είναι η διερεύνηση ενός μεθοδολογικού πλαισίου που θα οδηγήσει σε βελτιωμένη αξιοπιστία και διαθεσιμότητα ενός αιολικού πάρκου μέσω παρεμβάσεων που εντάσσονται στο πλαίσιο της στρατηγικής βελτιωτικής συντήρησης, καθώς και η μελέτη της βιωσιμότητάς του εστιάζοντας ιδιαίτερα στην επίδραση που προκύπτει από τα κόστη λειτουργίας και συντήρησής του. Για να επιτευχθεί ο παραπάνω σκοπός γίνεται ανάλυση των πραγματικών δεδομένων λειτουργίας και συντήρησης ενός αιολικού πάρκου, στατιστική επεξεργασία των βλαβών των ανεμογεννητριών του και υπολογισμός της αξιοπιστίας και διαθεσιμότητας μεμονωμένων υποσυστημάτων, του υπερ-συστήματος (ανεμογεννήτρια) και του συνολικού αιολικού πάρκου. Σημαντική παράμετρος είναι ο εντοπισμός των κρίσιμων υποσυστημάτων της ανεμογεννήτριας, ώστε να μπορεί να υπάρχει ιεράρχηση των εργασιών συντήρησης με βάση το κριτήριο της κρισιμότητας. Η κρισιμότητα ορίζεται από τον συνδυασμό της συχνότητας εμφάνισης των αστοχιών και της επικινδυνότητας που συνεπάγονται οι αστοχίες αυτές. Για την ανίχνευση των κρίσιμων υποσυστημάτων αναπτύσσεται μία καινοτόμος μέθοδος η οποία συνδυάζει την ανάλυση δέντρου βλαβών (FTA) και τον πίνακα σχεδιασμού δομής (DSM). Έχοντας τα κρίσιμα υποσυστήματα προτείνονται στην συνέχεια παρεμβάσεις που υπάγονται μεθοδολογικά στην στρατηγική της βελτιωτικής συντήρησης, ώστε να μειωθεί ο ρυθμός των βλαβών τους καθώς και η επικινδυνότητα των αστοχιών τους. Μειώνοντας τον ρυθμό των βλαβών βελτιώνεται η αξιοπιστία και η διαθεσιμότητα των μεμονωμένων ανεμογεννητριών και κατ’ επέκταση όλου του αιολικού πάρκου. Η διερεύνηση της οικονομικής επίδρασης που έχει η προσπάθεια για την επίτευξη υψηλής αξιοπιστίας και διαθεσιμότητας έχει ενδιαφέρον λόγω του αντίκτυπου που έχουν τα κόστη λειτουργίας και συντήρησης στην οικονομική βιωσιμότητα του αιολικού πάρκου. Προκειμένου να είναι ρεαλιστική η εκτίμηση αυτής της επίδρασης, γίνεται μελέτη της εγκατάστασης και βιωσιμότητας ενός αιολικού πάρκου στον Ελλαδικό υπεράκτιο χώρο. Η έρευνα που πραγματοποιείται αποδεικνύει ότι είναι εφικτή μία τέτοιου είδους επένδυση, λαμβάνοντας υπόψη τους υφιστάμενους τεχνικοοικονομικούς όρους αλλά και κοινωνικούς/ περιβαλλοντικούς περιορισμούς που τίθενται προκειμένου να είναι αποδεκτή από το κοινωνικό σύνολο. Την μεγαλύτερη επίδραση στον εσωτερικό βαθμό απόδοσης έχουν τα αρχικά κόστη, η τιμή πώλησης της ηλεκτρικής ενέργειας και τα κόστη λειτουργίας και συντήρησης. Η επιλογή της στρατηγικής συντήρησης που θα ακολουθηθεί καθώς και των κατάλληλων παρεμβάσεων στα κρίσιμα υποσυστήματα είναι ζωτικής σημασίας για το αιολικό πάρκο, γιατί σε περίπτωση που τα κόστη λειτουργίας και συντήρησης αγγίξουν το 30% των ετήσιων συνολικών εσόδων, τότε η επένδυση γίνεται μη βιώσιμη.
Η σύνδεση του κοινωνικού άγχους με αγωνιστικές-αθλητικές δραστηριότητες σε μαθητές δημοτικού σχολείου
Authors: Τζιούμα Όλγα
Published: September 2021

H παρούσα διδακτορική διατριβή αρχικά εξέτασε κατά πόσο το γνωστικό μοντέλο του κοινωνικού άγχους των Clark και Wells (1995) μπορεί να γενικευθεί σε αθλητικές και αγωνιστικές καταστάσεις που εμπλέκουν προ εφήβους (ηλικίας 11-13 ετών). Στη συνέχεια σχεδιάστηκαν δύο παρεμβάσεις βασισμένες στο εν λόγω μοντέλο, προκειμένου να βοηθηθούν οι προ έφηβοι να μετριάσουν το άγχος και τον αρνητικό τρόπο σκέψης τους εν αναμονή ενός επικέιμενου στρεσογόνου αθλητικού γεγονότος. Στην πρώτη απ' αυτές, ερευνήθηκε αν και κατά πόσο το αθλητικό άγχος μπορεί να συσχετιστεί με το κοινωνικό άγχος και όλες τις γνωστικές μεταβλητές του μοντέλου των Clark και Wells (1995): γνωστικές λειτουργίες αρνητικής απόδοσης, συμπεριφορές αρνητικής απόδοσης, προσδοκητική διεργασία και διαδικασία "μηρυκασμου". Στη δεύτερη έρευνα διερευνήθηκε κατά πόσο η θετική νοητική προετοιμασία και η απόσπαση προσοχής μπορούν αμφότερες να συμβάλλουν στη μείωση του κοινωνικού άγχους σ' ένα δείγμα προ εφήβων εν αναμονή μιας αγχογόνας αθλητικής κατάστασης. Η τρίτη έρευνα σχεδιάστηκε για να επαναλάβει και να διευρύνει τα ευρήματα των Vassilopoulos et al. (2009, 2016) μέσω της αξιολόγησης ενός προγράμμτος τροποποίησης του γνωστικού σφάλματος ερμηνείας (CBM-1), το οποίο ήταν σχεδιασμένο ειδικά για την περίπτωση του αθλητικού άγχους.
Φιλολογική δραστηριότητα και λογοτεχνική παραγωγή στο Ηράκλειο Κρήτης
Authors: Petre Μπενεντίκτ
Published: September 2021

Η διατριβή αυτή επιχειρεί να συμβάλει στη διερεύνηση της ιστορίας της ελληνικής λογοτεχνίας εκτός των ορίων του κανόνα, επικεντρώνοντας στην παραγωγή ενός συγκεκριμένου τόπου. Εξετάζεται το Ηράκλειο της Κρήτης, μια επαρχιακή πόλη που παρουσίαζε αξιόλογη πνευματική ζωή και πριν από την επίσημη ένταξη του νησιού στο νεοελληνικό κράτος (1913). Ξεκινώντας από τη Σύμβαση της Χαλέπας (1878), οπότε επετράπη η σύσταση πνευματικών σωματείων και τυπογραφείων, καταγράφεται η εκδοτική δραστηριότητα και η δράση λογοτεχνών και λογίων της πόλης μέχρι τις παραμονές της Μάχης της Κρήτης (1941). Στα πέντε χρονολογικά διατεταγμένα κεφάλαια η μελέτη παρουσιάζει τη συνολική παραγωγή, επιχειρώντας να συνδέσει τα λογοτεχνικά, κριτικά και άλλα έργα με ευρύτερες διεργασίες και εξελίξεις, και να αναδείξει την καίρια συμβολή πολλών ατομικών και συλλογικών πρωτοβουλιών στην προαγωγή της μάθησης. Διερευνώνται η ανάπτυξη και διάδοση των γραμμάτων σε τοπικό επίπεδο, οι πόλοι συσπείρωσης των λογίων και οι προβληματισμοί τους για την πορεία της πνευματικής ζωής, τα δίκτυα επικοινωνίας και οι σχέσεις όχι μόνο με το εθνικό κέντρο αλλά με άλλους τόπους κοντινούς και μακρινούς. Επίσης, χαρτογραφείται η υποδοχή μεμονωμένων έργων και καλλιτεχνικών ρευμάτων της εγχώριας και παγκόσμιας λογοτεχνίας, και ο τρόπος που αξιοποιούνται από τους επίδοξους λογοτέχνες και κριτικούς. Το κυρίως κείμενο συνοδεύεται από πέντε παραρτήματα. Βιογραφούνται 117 πρόσωπα με συμβολή στην πνευματική ζωή του Ηρακλείου, και καταγράφονται συνοπτικά ποιοτικά και ποσοτικά δεδομένα για τις αυτοτελείς εκδόσεις, τα περιοδικά, τις εφημερίδες και τέλος, τις δημόσιες διαλέξεις, που αναφέρονται συχνά ως βαρόμετρο της πνευματικής κίνησης στην πόλη. Παρά τις κατά καιρούς διακυμάνσεις, στη διάρκεια της εξεταζόμενης περιόδου το Ηράκλειο προβάλλει ως πόλη με έναν ζωντανό πυρήνα λογίων και λογοτεχνών, με έργα που παρακολουθούν και συνομιλούν δημιουργικά με την πορεία της νεοελληνικής λογοτεχνίας και κριτικής.
Generalized entanglement in quantum information theory
Authors: Κόλλας Νικόλαος
Published: September 2021

Μελετώντας γενικεύσεις του εναγκαλισμού στην κβαντική θεωρία πόρων, θα κατασκευάσουμε μια συνεχή οικογένεια μέτρων άνευ βελτιστοποίησης για να ποσοτικοποιήσουμε τον πόρο που περιέχει ένα σύστημα για κάθε θεωρία στην οποία το σύνολο των ελεύθερων καταστάσεων δίνεται από την εικόνα ενός ταυτόσημου και μοναδιαίου μετασχηματισμού. Στην συνέχεια με την βοήθεια αυτών των μέτρων θα επιχειρηματολογήσουμε υπέρ του σωστού ορισμού μιας αδρομερούς προβολικής μέτρησης. Επιπλέον μελετάμε το ερώτημα της πιστής εξαγωγής κβαντικής συμφωνίας από ένα σύστημα σε κάποιο άλλο. Κατασκευάζουμε δύο καινοτόμα πρωτόκολλα, ένα ικανό να εξάγει μία μικρή ποσότητα κάθε φορά και το άλλο μία μεγαλύτερη, και τα εφαρμόζουμε στην περίπτωση μιας δεξαμενής που βρίσκεται στην σύμφωνη και την πεπιεσμένη κατάσταση αντίστοιχα ενός αρμονικού ταλαντωτή. Μελετώντας την περίπτωση εξαγωγής σε κιούμπιτ δείχνεται ότι και για τις δύο περιπτώσεις το πιο ισχυρό πρωτόκολλο αποδίδει καλύτερα από μία προηγούμενη μέθοδο γνωστή ως καταλυτική συμφωνία.
Διατάξεις μνήμης δισταθμικής αντίστασης με τροποποιημένες διεπιφάνειες ηλεκτροδίων
Authors: Καρακόλης Παναγιώτης
Published: September 2021

Μελετήθηκε διεξοδικά ο σχεδιασμός, η υλοποίηση και ο χαρακτηρισμός διατάξεων μη-πτητικής μνήμης δισταθμικής αντίστασης (Resistive Random Access Memories – ReRAM) της με μεταβλητά ηλεκτρόδια για διάφορους τύπους μονωτικού υλικού. Ο τύπος των διατάξεων ReRAM που εξετάστηκαν είναι της δομής «μέταλλο- μονωτής – μέταλλο» (Metal – Insulator – Metal, MIM) και «μέταλλο – μονωτής – ημιαγωγός» (Metal – Insulator – Semiconductor, MIS). Συνολικά, εξετάστηκαν δυο διαφορετικές κατηγορίες διατάξεων με βάση τον τύπο του μονωτικού υλικού: 1) Διατάξεις μη-πτητικής μνήμης δισταθμικής αντίστασης με βάση το νιτρίδιο (νιτρίδιο του πυριτίου - Si3N4)ως μονωτικό υλικό για διάφορους τύπους μετάλλου ως πάνω και κάτω ηλεκτρόδιο. 2) Διατάξεις μη-πτητικής μνήμης δισταθμικής αντίστασης με βάση οξείδια (Οξείδιο του ταντάλου - TaOx, οξείδιο του χαφνίου – HfOx). Ο χαρακτηρισμός των διατάξεων συμπεριέλαβε: 1) Τον μορφολογικό / οπτικό χαρακτηρισμό των διατάξεων ώστε να εξεταστεί η επιφανειακή δομή των υλικών. Πιο συγκεκριμένα, πραγματοποιήθηκαν επιτυχώς μετρήσεις μικροσκοπίας μετάδοσης ηλεκτρονίων υψηλής ανάλυσης (HR-TEM), μικροσκοπία ατομικής δέσμης (AFM), φασματοσκοπία μάζας δευτερογενών ιόντων (SIMS). Επιπλέον, εκτελέστηκαν και μετρήσεις φασματοσκοπίας Raman για τον χαρακτηρισμό του στρώματος γραφενίου που χρησιμοποιήθηκε στις διατάξεις. 2) Τον ηλεκτρικό χαρακτηρισμό των διατάξεων ώστε να καθοριστεί η συμπεριφορά τους σε επίπεδο ολοκληρωμένου κυκλώματος, με χρήση των μετρήσεων ρεύματος – τάσης (I-V) αλλά και φασματοσκοπίας σύνθετης αντίστασης (C-F). Για τις διατάξεις μνημών με βάση οξείδια πραγματοποιήθηκαν και μετρήσεις κυκλικής βολταμετρίας (Cyclic voltammetry). Επίσης, εξετάστηκε η χρήση του γραφενίου ως μεταβλητό ηλεκτρόδιο στις διατάξεις αυτές.
An investigation into conditions and support for innovation and entrepreneurship in a deep crisis context
Authors: Γκότση-Κορώνη Νίκη
Published: September 2021

Η διδακτορική αυτή έρευνα αναπτύσσεται μεταξύ των επιστημονικών κλάδων της καινοτομίας, της επιχειρηματικότητας και των δημοσίων πολιτικών και διεξάγεται στο πλαίσιο της ελληνικής κρίσης.. Το ερευνητικό πρόβλημα επικεντρώνεται στις συνθήκες καινοτομίας και επιχειρηματικής δραστηριότητας, σε ένα πλαίσιο βαθιάς κρίσης, και στον τρόπο με τον οποίο οι επιχειρήσεις, οι πρωτοβουλίες υποστήριξης και οι υπεύθυνοι για τη χάραξη πολιτικής μπορούν να προσαρμοστούν και να ενεργήσουν κατάλληλα, προκειμένου να αναπτυχθεί και να ενθαρρυνθεί η καινοτομία. Το κύριο θεωρητικό υπόβαθρο της έρευνας είναι η προσέγγιση της συνεξέλιξης (coevolution). Συμπληρωματικές θεωρίες που χρησιμοποιούνται είναι οι θεωρίες θεσμών, συστημάτων καινοτομίας και πολιτικών καινοτομίας. Υιοθετήθηκε η μεθοδολογία της ποιοτικής έρευνας. Η ανάλυση των δεδομένων ακολούθησε τα καλά καθιερωμένα πρότυπα της ποιοτικής έρευνας και θεμελιώθηκε σε ένα θεωρητικό υπόβαθρο. Η κύρια πηγή δεδομένων ήταν οι συνεντεύξεις με καινοτόμους σε εδραιωμένες, νεοσύστατες και νέες επιχειρήσεις με επιτυχημένα αποτελέσματα καινοτομίας κατά τη διάρκεια της κρίσης. Επίσης, διεξήχθη μια μελέτη περίπτωσης της Cosmote. Επιπρόσθετα, διενεργήθηκαν συνεντεύξεις με οργανισμούς υποστήριξης της καινοτομίας και της επιχειρηματικότητας και ένας μεγάλος όγκος δευτερευόντων δεδομένων επεξεργάστηκαν (μέσω της μεθόδου triangulation) στην εμπειρική βάση της έρευνας. Το κύριο αποτέλεσμα είναι η ανάπτυξη ενός ολοκληρωμένου εννοιολογικού μοντέλου για την καινοτομία και την επιχειρηματική δραστηριότητα σε ένα πλαίσιο βαθιάς κρίσης. Δημιουργήθηκε από τους κώδικες, τις κατηγορίες και τις συσσωρευμένες θεωρητικές διαστάσεις που προέκυψαν από την ανάλυση. Το μοντέλο υπογραμμίζει τις συνθήκες που προκαλούνται από την κρίση, τις συνθήκες που πλαισιώνουν την κρίση, και τις συνθήκες που παρεμβαίνουν στην διαδικασία καινοτομίας, μέσα στο πλαίσιο της κρίσης. Το μοντέλο προσφέρει μια υποδομή με δυνατότητες για περαιτέρω μελέτη της καινοτομίας και της επιχειρηματικής δραστηριότητας σε ένα πλαίσιο βαθιάς κρίσης, γεφυρώνοντας τους τομείς της καινοτομίας και της επιχειρηματικότητας και ενσωματώνοντας τέσσερις θεωρητικές οπτικές: συνεξέλιξη, θεσμούς, συστήματα καινοτομίας και πολιτικές για καινοτομία /επιχειρηματικότητα.
Οι επιπτώσεις της τεχνολογίας RFID στην ιδιωτικότητα και η αντιμετώπισή τους σε νομικό και τεχνολογικό επίπεδο
Authors: Νικήτα Μαρία
Published: September 2021

Η πλέον σύγχρονη τεχνολογία αυτόματης αναγνώρισης και ηλεκτρονικής ταυτοποίησης είναι η τεχνολογία RFID. Η χρήση της έχει γίνει ιδιαίτερα ελκυστική και χρησιμοποιείται σε πληθώρα εφαρμογών, διότι με τις ιδιότητές της διευκολύνει σημαντικά μια σειρά από δραστηριότητες σε πολλούς τομείς. Πέρα όμως από πλεονεκτήματα, η χρήση της παρουσιάζει και αρκετά προβλήματα ασφαλείας και ιδιωτικότητας πολιτών τα οποία προκαλούν έντονο προβληματισμό. Έχει παρατηρηθεί πως σε διεθνές επίπεδο έχουν αναληφθεί σχετικές νομοθετικές πρωτοβουλίες για την προστασία της ιδιωτικότητας από την εφαρμογή της τεχνολογίας RFID, όχι όμως και στον ελληνικό χώρο. Σκοπός της παρούσας διατριβής είναι να προταθεί η δημιουργία ενός ελληνικού νομοθετικού πλαισίου ρυθμιστικού της χρήσης της τεχνολογίας RFID, με βασικές αρχές οι οποίες θα αποβλέπουν στο σεβασμό και στην προστασία των δεδομένων που συγκεντρώνονται και χρησιμοποιούνται στα συστήματα που χρησιμοποιούν την εν λόγω τεχνολογία, αλλά δεν θα παρεμποδίζουν την εκμετάλλευση των πλεονεκτημάτων της και την περαιτέρω εξέλιξή της. Η διατριβή χωρίζεται σε τέσσερα μέρη. Στο πρώτο μέρος της διατριβής δίνεται βαρύτητα στην τεχνολογία RFID, παρουσιάζονται αναλυτικά τα συστατικά της μέρη, οι σημαντικότεροι κίνδυνοι στην ιδιωτικότητα που προκύπτουν από τη χρήση της τεχνολογίας, οι βασικοί τύποι επιθέσεων κατά της τεχνολογίας και τα υπάρχοντα μέτρα προστασίας της ιδιωτικότητας. Στο δεύτερο μέρος μελετάται η νομική ρύθμιση της τεχνολογίας εξετάζοντας την εφαρμογή του δικαίου της ΕΕ στην επεξεργασία των προσωπικών δεδομένων, τα βήματα προς τη δημιουργία ενός πλαισίου για την προστασία της ιδιωτικής ζωής και των δεδομένων όσον αφορά εφαρμογές συστημάτων RFID στον ευρωπαϊκό χώρο και το προτεινόμενο αυτό πλαίσιο (PIA). Στο τρίτο μέρος ερευνώνται οι εφαρμογές της τεχνολογίας RFID πραγματοποιώντας συγκριτική επισκόπηση νομοθετικών πρωτοβουλιών σε ΕΕ και ΗΠΑ σχετικά με τρεις χαρακτηριστικούς τομείς εφαρμογής της τεχνολογίας RFID που αφορούν α) την εμφύτευση RFID ετικέτας στο ανθρώπινο σώμα, β) τη χρήση της τεχνολογίας RFID στα ηλεκτρονικά διαβατήρια και γ) τη χρήση της τεχνολογίας RFID στον τομέα του λιανικού εμπορίου. Ολοκληρώνοντας στο τέταρτο μέρος παρουσιάζονται συγκεντρωτικά οι προτάσεις για ειδική ρύθμιση της χρήσης της τεχνολογίας RFID στην ελληνική έννομη τάξη.
Ο οίνος, ο ζύθος και άλλα ποτά στην Αίγυπτο υπό το φως των ελληνικών παπύρων
Authors: Μακρή Δήμητρα
Published: September 2021

Η παρούσα διδακτορική διατριβή πραγματεύεται το ζήτημα του Οίνου, του Ζύθου και άλλωνποτών στην Αίγυπτο υπό το φως των Ελληνικών Παπύρων. Για πρώτη φορά επιχειρείται η σύνθεσημιας εμβριθούς μελέτης, η οποία εξετάζει μεγάλο μέρος του εκδεδομένου έως σήμερα αρχειακούυλικού, δηλαδή των δημοσίων και ιδιωτικών εγγράφων (παπύρων και οστράκων), τωνπαραλογοτεχνικών, φιλολογικών και μαγικών παπύρων σε συνδυασμό με τις μαρτυρίες των ελληνικών και λατινικών γραμματειακών πηγών. Πέραν του ογκώδους παπυρικού υλικού, που αποτελεί επίκεντρο της διδακτορικής διατριβής, αξιοποιείται ακόμη συνδυαστικά ο πλούτος πληροφοριών που προσφέρουν οι συγγενείς κλάδοι της Αρχαιολογίας και της Αιγυπτιολογίας. Στην παρούσα εργασία διερευνήθηκε ενδελεχώς το ζήτημα της οινοποίησης, της ζυθοποιίας και της παρασκευής ποικίλων ποτών εν γένει από τη φαραωνική έως τη βυζαντινή περίοδο. Εντοπίστηκαν ποικίλες τεχνικές όσον αφορά στο ζήτημα της παρασκευής του οίνου και του ζύθου αλλά και οι αλλαγές που σημειώθηκαν στο πέρας των ετών, γεγονός που μαρτυρεί την εξέλιξη της τεχνολογίας. Ειδικότερα, σχετικά με το θέμα του οίνου, πέραν από τη χρήση του πατητηριού, των μηχανών συμπίεσης και των δεξαμενών ζύμωσης, στα οποία εστίασε η προγενέστερη έρευνα, αναλύθηκαν εξαντλητικά πτυχές, όπως αυτή του χρώματος, της γεύσης, της μυρωδιάς, της παλαιότητας και της καταλληλότητάς του προς χρήση. Η ενδελεχής, επίσης, εξέταση γνωστών ή αμφίβολης σημασίας όρων υπόσχεται νέες ερμηνευτικές προσεγγίσεις στον χώρο της λεξικογραφίας. Ακόμη, μια μεγάλη ενότητα της παρούσας διδακτορικής διατριβής αφιερώνεται στη σημασία που κατείχαν τα ποτά στον καθημερινό, θρησκευτικό και οικονομικό βίο (άμεση και έμμεση φορολογία) των κατοίκων της χώρας του Νείλου αλλά και στο θέμα της ευρείας χρήσης τους σε ιατρικές εφαρμογές. Επιπροσθέτως, καταγράφεται λεπτομερώς μια ευρεία ποικιλία μέτρων χωρητικότητας και δοχείων αποθήκευσης των ποτών, ενώ παρατίθεται αναλυτικός κατάλογος των οινοπωλών και ζυθοποιών/ζυθοπωλών, οι περισσότεροι εκ των οποίων δεν απαντούν στα διαθέσιμα προσωπογραφικά λεξικά.
Σχεδιασμός και ανάπτυξη τροποποιημένων ενδοφακών με δυνατότητα ενδοφθάλμιας απελευθέρωσης φαρμάκου
Authors: Λαμπρογιάννης Λάμπρος
Published: September 2021

Η παρούσα έρευνα αποσκοπεί στην ανάπτυξη κατάλληλου συστήματος ενδοφθάλμιας μεταφοράς φαρμάκου με απώτερο στόχο την απαλλαγή των ασθενών που υποβάλλονται σε χειρουργική αφαίρεση καταρράκτη από την ανάγκη για ενστάλαξη οφθαλμικών σταγόνων δεξαμεθαζόνης κατά τη μετεγχειρητική περίοδο. Ο σχεδιασμός και η ανάπτυξη του κατάλληλου συστήματος είναι αποτέλεσμα διεπιστημονικής συνεργασίας Οφθαλμολογίας και Νανοτεχνολογίας. Σχεδιάστηκαν και αναπτύχθηκαν πολυμερικά λεπτά υμένια με δυνατότητα σταδιακής απελευθέρωσης δεξαμεθαζόνης. Στη συνέχεια, τα υμένια με τις επιθυμητές ιδιότητες αναπτύχθηκαν στην επιφάνεια ενδοφακών. Οι 3 piece ενδοφακοί αποδείχθηκαν οι πλέον κατάλληλοι. Το σύστημα φακού υμενίου υπεβλήθη σε αποστείρωση και διενεργήθηκε in vitro έλεγχος τοξικότητας, με ευνοϊκά αποτελέσματα. Τα μέχρι τώρα αποτελέσματα ευνοούν την περαιτέρω έρευνα προς την κατεύθυνση της in vivo δοκιμασίας ασφάλειας και αποτελεσματικότητας. Το επόμενο βήμα στα πλαίσια μεταδιδακτορικής έρευνας είναι λογικό να περιλαμβάνει δοκιμασία ένθεσης των τροποποιημένων ενδοφακών σε πειραματόζωα.
Θεωρία και πράξη στο μυστήριο της σωτηρίας του ανθρώπου κατά τον άγιο Μάξιμο τον Ομολογητή
Authors: Μιχαηλίδης Δημήτριος
Published: September 2021

Η παρούσα μελέτη επιχειρεί να εστιάσει και να ρίξει φως σε ένα λιγότερο γνωστό θεολογικό ζεύγος, την ‘‘πράξη και τη θεωρία’’, έτσι όπως αυτό καταγράφεται στα κείμενα του αγίου Μαξίμου του Ομολογητού. Ο ιερός πατήρ παρουσιάζει και ερμηνεύει με ιδιαίτερη και πρωτότυπη προσέγγιση το μυστήριο της σωτηρίας του ανθρώπου μέσα από την εξεικονική περιγραφή της πράξης και της θεωρίας, μένοντας ταυτόχρονα κατά πάντα πιστός στην ορθόδοξη «πατερική γραμμή». Βιώνοντας βαθύτατα το γεγονός της Εκκλησίας συνέδεσε άμεσα τη χαρισματική ζωή με τη χαρισματική θεολογία, όπου προηγείται η εμπειρία και στη συνέχεια ακολουθεί η καταγραφή αυτής, ώστε να γίνει η εμπειρική αυτή πραγματικότητα μία «θεωρία ἐνεργουμένη» και η θεωρία μία «πρᾶξις μυσταγωγουμένη».
Βλεννοπαραγωγά κυστικά νεοπλάσματα παγκρέατος
Authors: Σάλλα Χαριτίνη
Published: September 2021

ΣΚΟΠΟΣ: Η παρούσα διδακτορική διατριβή στοχεύει στην αξιολόγηση των κλινικών, απεικονιστικών και κυτταρολογικών κριτηρίων για την ταυτοποίηση της υψηλόβαθμης δυσπλασίας (high grade dysplasia) / καρκινώματος (HGD/Ca) στα παγκρεατικά βλεννοπαραγωγά κυστικά νεοπλάσματα (ενδοπορικά θηλώδη βλεννώδη νεοπλάσματα, intraductal papillary mucinous neoplasms, IPMNs και βλεννώδη κυστικά νεοπλάσματα, mucinous cystic neoplasms, MCNs). ΥΛΙΚΟ ΚΑΙ ΜΕΘΟΔΟΣ: Συμπεριελήφθησαν 68 διαδοχικά ιστολογικά επιβεβαιωμένα βλεννοπαραγωγά κυστικά νεοπλάσματα που διαγνώστηκαν με αναρρόφηση δια λεπτής βελόνης υπό την κατεύθυνση του ενδοσκοπικού υπερήχου (endoscopic ultrasound-guided fine needle aspiration, EUS-FNA), ειδικότερα 39 ΙPMNs παραπλεύρων κλάδων (branch duct, BD-IPMNs), 21 ΙPMNs του μείζονος παγκρεατικού πόρου (main duct, MD-IPMNs) και 8 MCNs. Οι συσχετίσεις της HGD/Ca στο εγχειρητικό υλικό με τα ευρήματα του EUS και της κυτταρολογίας, τα δημογραφικά χαρακτηριστικά, τις συνήθειες ζωής και τις κλινικές παραμέτρους αξιολογήθηκαν χωριστά για τα IPMNs και τα MCNs. ΑΠΟΤΕΛΕΣΜΑΤΑ: Ηλικία μεγαλύτερη ή ίση των 25 ετών συσχετιζόταν με HGD/Ca. Στα BD-IPMNs, η διάμετρος κύστεως μεγαλύτερη ή ίση των 3 cm (ευαισθησία 68,8%, ειδικότητα 65,2%), η παρουσία τοιχωματικού όζου (ευαισθησία 56,3%, ειδικότητα 78,3%), η διάμετρος του μείζονος παγκρεατικού πόρου 5-9 mm (ευαισθησία 50,0%, ειδικότητα 87,0%) και τα ύποπτα για κακοήθεια κυτταρολογικά ευρήματα (ευαισθησία 81,3%, ειδικότητα 100,0%) ήταν ενδεικτικά παρουσίας HGD/Ca. Ομοίως, στα MD-IPMNs, τα ύποπτα για κακοήθεια κυτταρολογικά ευρήματα ήταν ενδεικτικά HGD/Ca με υψηλή ευαισθησία (88,9%) και εξαιρετική ειδικότητα (100,0%). Όσον αφορά στα κυτταρολογικά κριτήρια, στα BD-IPMNs, η HGD/Ca συσχετιζόταν με υψηλή πυρηνοκυτταροπλασματική αναλογία, νέκρωση του υποστρώματος, παρουσία θηλωδών αθροίσεων, υπο- ή υπερχρωματικών πυρήνων και μείζονες ανωμαλίες της πυρηνικής μεμβράνης (πάχυνση ή/και οδοντώσεις). ΣΥΜΠΕΡΑΣΜΑΤΑ: Τα κλινικά, απεικονιστικά και κυτταρολογικά κριτήρια είναι χρήσιμα στην ταυτοποίηση της HGD/Ca στα IPMNs.
Ορμόνες του λιπώδους ιστού, φλεγμονώδεις παράγοντες, διαταραχές αιμόστασης και μη μικροκυτταρικός καρκίνος του πνεύμονα
Authors: Σωτηρόπουλος Γεώργιος
Published: September 2021

Σκοπός: Η χημερίνη και η δραστικότητα του ΡΑΙ-1 αποτελούν ανερχόμενους βιοδείκτες που εμπλέκονται στη φλεγμονή, την πήξη, την ινωδόλυση και τον μεταβολισμό. Σκοπός αυτή της διδακτορικής διατριβής ήταν: 1) η διερεύνηση της σχέσης του ΡΑΙ-1 και της χημερίνης με τον ΜΜΚΠ, 2) η διερεύνηση της διαγνωστικής τους αξίας,3) η διερεύνηση της συσχέτισής τους με κλινικοπαθλογικά χαρακτηριστικά της νόσου. Υλικό και Μέθοδος: Σε μία μελέτη τύπου ασθενών-μαρτύρων, με επαρκή στατιστική ισχύ, μετρήθηκαν η χημερίνη, η δραστικότητα του ΡΑΙ-1, οι μεταβολικοί παράγοντες, οι κλασσικές λιποκίνες,οι αιμοστατικοί, φλεγμονώδεις και καρκινικοί βιοδείκτες σε 110 διαδοχικούς ασθενείς με νεοδιαγνωσθέν ΜΜΚΠ και σε 110 υγιείς μάρτυρες, εξομοιωμένους ως προς την ηλικία, το φύλο και την ημερομηνία αιμοληψίας. Αποτελέσματα: Οι ασθενείς με ΜΜΚΠ εμφάνισαν στατιστικά σημαντικά υψηλότερα επίπεδα δραστικότητας ΡΑΙ-1 και χημερίνης ορού σε σχέση με τους αντίστοιχους μάρτυρες (p<0.001). Στους ασθενείς, η δραστικότητα ΡΑΙ-1 συσχετίσθηκε με σωματομετρικές παραμέτρους, την ινσουλίνη, τον αριθμό λευκών αιμοσφαιρίων, την αντιθρομβίνη ΙΙΙ, την πρωτεΐνη C, το πλασμινογόνο,την IL-6 και το μέγεθος του όγκου, ενώ η χημερίνη με τον δείκτη HOMA-IR, το ινωδογόνο, τη δραστικότητα του πλασμινογόνου, καρκινικούς και φλεγμονώδεις δείκτες, την αδιπονεκτίνη, τον αριθμό των διηθημένων λεμφαδένων και το στάδιο της νόσου (p<.0.05). H χημερίνη του ορού και η δραστικότητα του ΡΑΙ-1 εμφάνισαν ανεξάρτητη συσχέτιση με τον ΜΜΚΠ, μετά τον αμοιβαίο έλεγχο με παράγοντες κινδύνου. Ανεξάρτητοι προγνωστικοί παράγοντες για τη δραστικότητα του ΡΑΙ-1 ήταν η δραστικότητα του πλασμινογόνου και ο ΔΜΣ, ενώ για τη χημερίνη ήταν η δραστικότητα του πλασμονογόνου, ο αριθμός αιμοπεταλίων, ο HOMA-IR, ο CYFRA 21-1, η κρεατινίνη και η κατανάλωση φυτικών τροφών. Λόγω της υψηλής τους ειδικότητας, η δραστικότητα ΡΑΙ-1 και η χημερίνη μπορεί να αποτελέσουν δυνητικά χρήσιμους βιοδείκτες για τον αποκλεισμό του ΜΜΚΠ, είτε μόνοι τους, είτε σε συνδυασμό με άλλους βιοδείκτες. Συμπεράσματα: Η χημερίνη και η δραστικότητα του ΡΑΙ-1 είναι δυνητικά χρήσιμοι βιοδείκτες στον ΜΜΚΠ, σχετιζόμενοι με τις διεργασίες της θρόμβωσης, του μεταβολισμού, της φλεγμονής και της καρκινογένεσης. Απαιτούνται περαιτέρω έρευνες για να διερευνηθεί η αξία τους ως διαγνωστικοί ή προγνωστικοί δείκτες.
Μακρομοριακή αρχιτεκτονική πολυπεπτιδίων
Authors: Μαυρογιώργης Δημήτριος
Published: September 2021

Σε αυτήν την Διδακτορική διατριβή μελετήθηκε η σύνθεση της πολυ(ιστιδίνης) μέσω του πολυμερισμού διάνοιξης δακτυλίου των Ν-Καρβοξυανυδριτών των αντίστοιχων φυσικών L-αμινοξέων, καθώς και οι τεχνικές υψηλού κενού για τον καθαρισμό των μονομερών και των διάφορων αντιδραστηρίων. Για την σύνθεση καλά καθορισμένων πολυπεπτιδίων, διαπιστώθηκε ότι είναι απαραίτητη η υψηλή καθαρότητα των πρόδρομων Ν-Καρβοξυανυδριτών. Πραγματοποιήθηκε η σύνθεση του Ν-Καρβοξυανυδρίτη της ιστιδίνης με την βοήθεια της τρίτυλο προστατευτικής ομάδας στο άζωτο του ιμιδαζόλιου, προσδίδοντας στο σύστημά μας εύκολη και γρήγορη αποπροστασία με απουσία αντιδράσεων ρακεμίωσης. Στο πεδίο αυτό παρουσιάζονται όλα τα βήματα της συνθετικής πορείας και οι λόγοι που μας οδήγησαν σε αυτά. Επίσης αναπτύχθηκε μεθοδολογία μελέτης της κινητικής του πολυμερισμού των διάφορων μονομερών με τη βοήθεια φασματοσκοπίας μέσου υπερύθρου, με την οποία μελετήθηκε και ο πολυμερισμός της τρίτυλο ιστιδίνης. Μεθοδολογία που είναι γρήγορη, ακριβής και με εφαρμογή σε όλα τα μονομερή. Επιπλέον χρησιμοποιήθηκε η απλούστερη δευτεροταγής αμίνη, η διμεθυλαμίνη ως απαρχητής πολυμερισμού των ανυδριτών, αποδεικνύοντας ότι οδηγεί σε καθαρότερα συστήματα καθώς αποτελεί το κύριο προϊόν αποικοδόμησης του διμεθυλοφορμαμιδίου που είναι και ο σημαντικότερος διαλύτης πολυμερισμού. Με βάση τα ανώτερα κατέστη δυνατή η σύνθεση πολυπεπτιδίων με σύνθετη μακρομοριακή αρχιτεκτονική και υψηλή συνθετική ομοιογένεια.
Η ευδαιμονία ως σκοπός της παιδείας στο πλαίσιο του ευρωπαϊκού και του νεοελληνικού διαφωτισμού
Authors: Χριστοδουλίδου Όλγα
Published: September 2021

The Ph.D. Thesis consists, in addition to the Introduction, of two Parts and one Appendix. Part One deals with European Enlightenment as a spiritual movement and the dimensions that the idea of eudaimonia as an aim of education has taken in its context. Part Two deals with how Greek scholars of Modern Greek Enlightenment, and especially scholars within the ideological circle of Adamantios Korai, approached the idea of eudaimonia or “happiness on earth” as the object of education. The thesis explores the meaning of education specifically for Greeks as a means of happiness, as it is primarily understood as a means of spiritual and political liberation. Education can lead to prosperity and prosperity, which is conditionally based on freedom, both political and individual, should be pursued through an educational content of both moral philosophy, political philosophy, and a properly structured Christian education. Part One, which contains 4 chapters, presents the problem of European Enlightenment in relation to education, in order to establish the relevance of Modern Greek to European Enlightenment in relation to the interconnection of education and eudaimonia. Part Two, dealing with Modern Greek Enlightenment, examines how scholars belonging to the Korai ideological circle approach the relationship of happiness and education. Following is an Appendix presenting, briefly but for the first time, an 18th-century Greek manuscript dedicated to the collection of the Holy Archimandrite of Aigio, which saves a work entitled Practical Philosophy under the name of Antonios Moschopoulos (1718-1788). The work, among others, deals with issues of Ethical and Political Philosophy and addresses the issue of the relation of education and well-being. A precise table of comparison of the chapters between the Greek manuscript and the original Latin work written by Ludwig Philipp Thümmig (1697-1728), a student of Christian Wolff (1679-1754) is also given. In summary, the originality of the thesis lies in the following. (1) For the first time, an overall view is given of the concept of eudaimonia in the ethical and political texts of Modern Greek Enlightenment and its relation to education. (2) It is attempted to ascertain the equilibrium attempted in these Greek sources between “secular-earthy happiness” and “heaven bliss”. (3) It appears that the main source for the ethical and pedagogical ideas the Greek enlightenment scholars used, were the works of scholars representing the "moderate" stream of the European Enlightenment, which were translated or reproduced freely by modern Greek scholars.